[Video] Pta-skool hou 70 jaar-reünieDr. Edwards (hoof van Affies), Jan Loubser, prof. Chris van Schalkwyk, dr. Johannes Loubser, Izak Murray en Franz von Reiche (Foto: Verskaf) Vyf mans wat net ná die Tweede Wêreldoorlog in 1947 aan die Afrikaanse Hoër Seunskool (Affies) in Pretoria gematrikuleer het, het Vrydag ŉ eerste in sy soort vir dié skool gehou – ŉ 70 jaar-skoolreünie. Dirk Taljard, Affies-woordvoerder, sê die mans het Vrydagoggend die leerders se saalbyeenkoms bygewoon waar Franz von Reich, een van die oudleerders, meer vertel het oor hul skooljare tydens die Tweede Wêreldoorlog. Die vyf mans het ook deur die gange van dié skool gestap en staaltjies van hul kinderjare met leerders en lede van die Oud-Affiebond gedeel. “Dit is ŉ groot eer om ons oudleerders te kan vereer. Daar is die liefde [vir die skool], want hulle het ŉ eersteklas-onderrig gekry. Affies leer sy leerders daar word in die lewe baie aan jou gegee, maar jy as mens het dan ’n verpligting teenoor die samelewing om terug gee,” het dr. Pierre Edwards, hoof van Affies, aan eNuus gesê. Dr. Loubie Loubser, ook een van die oudstudente, sê dit is belangrik om studente te bemagtig. “Bemagtiging is vir my ŉ baie groot woord – ek wil hê die seuns moet bemagtig word om Suid-Afrika te laat werk,” sê hy. Sommige van die oudstudente kon om “mediese redes” nie die reünie bywoon nie. Die insetsel is deur eNuus vervaardig. Kyk na eNuus elke aand om 19:00 op kanaal 144 en 145 op DStv.